2014-yilda uchinchi O‘zbekiston-Xitoy gazyo‘lagi qurilishiga 316,2 million dollar yo‘naltiriladi

Asia Trans Gas MChJ o‘zbek-xitoy qo‘shma korxonasi “Markaziy Osiyo-Xitoy” uchinchi gazo‘tkazish yo‘lagining O‘zbekistondagi qismini qurish ishlarini yakunlash uchun 2014-yilda 316,2 million dollar investitsiya yo‘naltiradi.

 Foto © Ptm-com.ru
Eslatib o‘tamiz, uchinchi yo‘lakning qurilish loyihasi umumiy qiymati 2,2 milliard AQSh dollarni tashkil qiladi.
Asia Trans Gas MChJ QK “Markaziy Osiyo-Xitoy” qurilishini loyihalashtirish, qurish va ekspluatatsiya qilish uchun “O‘zbekneftgaz” MXK va Xitoy milliy neftgaz korporatsiyasi (CNPC)ning teng ulushlari asosida yaratilgan.
2011-yilning dekabrida Asia Trans Gas MChJ QK “Markaziy Osiyo-Xitoy” gazyo‘lagining uchinchisini qurishga kirishgan.
Yangi gazyo‘lakning o‘tkazish qobiliyati yiliga 25 milliard kubometrni tashkil qiladi. Uning umumiy uzunligi 1840 kilometrdan iborat.
O‘zbek uchastkasi qurilishi Xitoy davlat taraqqiyot banki, shuningdek CNPC to‘g‘ridan-to‘g‘ri investitsiyalari hisobidan moliyalashtiriladi.
“Markaziy Osiyo-Xitoy” gaz o‘tkazish uchastkasi 2009-yilning dekabrida topshirilgan. Uning umumiy uzunligi 7 ming kilometrga yaqin. Gazyo‘lakning Xitoy tomoni Guanchjou shahrigacha uzaytirilgan.
2010-yilning dekabrida gaz o‘tkazish uchastkasining ikkinchi qismi ishga tushirilgan. Uning o‘tkazish qobiliyati ayni damda yiliga 30 milliard kubometr gazni tashkil qiladi. To‘rtinchi navbat ishga tushirilishi bilan uning qobiliyati 55 milliard kubometrgacha o‘sadi.
Asia Trans Gas QK to‘rtinchi gazyo‘lak qurilishini 2014-yilda boshlaydi.